ABASUUBUZI abasoba mu 300 abakolera mu ppaaka y’e Mukono ge bakaaba ge bakomba olw’ekitongole ky’ebyenguudo (UNRA) okubawa nsalessale wa mwezi gumu banoonye we badda kubanga ppaaka yaakumenyebwako ekitundu.
Abagenda okukosebwa mulimu baddereeva ba sipensulo, aba kabangali ne loole wamu ne takisi. Abalala be basuubuzi abatundira mu buduuka obusukka mu 30 obwazimbibwa mu ppaaka eno. Entabwe evudde ku ky’okuba nti obuduuka buli mu kitundu ky’oluguudo olukolebwa olwa Mukono- Kayunga ng’essaawa yonna, UNRA egenda kubumenyawo.
Okuva ku mulyango ogufuluma ppaaka okutuuka ku siteegi y’e Kawolo- Lugazi wonna waakumenya kisobozese baddereva abakozesa enguudo zino buli omu okulaba gy’alaga naddala nga bali ku nkulungo y’e Mukono egatta amakubo okuli olw’e Kampala - Jinja n’olw’e Kayunga.
Meeya w’e Mukono, George Fred Kagimu yategeezezza nti kkampuni ekola oluguudo lwa Mukono -Kayunga eya SBI yabaweereza dizayini egobererwa mu kukola oluguudo n’ebalaga nti obuyumba bwonna okuva ku bwazimbibwa mu mulyango ogufuluma ppaaka okutuuka ku siteegi y’e Mukono- Kawolo bulina okumenyebwa kubanga waliwo enkulungo nga kyetaagisa buli ddereeva okulengera ewala ng’avuga , Yayongeddeko nti ettaka okuli ppaaka lya kanso, esasula nnannyini ttaka Ham Mukasa busuulu naye nga aba UNRA baabasuubiza okuliyirira abapangisa baabwe abalina obuduuka.
Ensasula egenda kusinziira ku mubalirizi wa Gavumenti olwo buli yazimbako akayumba bamusasule. ABALINAKO OBUDUUKA Ssenga wa ppaaka, Muky Jesca Nakabanda n’abalala abataayagadde kubaatuukiriza mannya bagamba nti, kkanso y’erina obuvunaanyizibwa ku ttaka lino nga be basasula obusuulu eri nnannyini ttaka .
“Mu 1992 twafuna olukusa mu kkanso ne tupangisa liizi ya myaka 45 ku ppaaka eno ne tuzimbako obuyumba nga kati tubadde tusigazzaayo emyaka 25. Tumaze obudde n’amagoba gaffe gabadde gakyabulayo, twagala kkanso etuliyirire ate bwe bamala ekyo nga batuwaayoebbanga tusobole okweteekateeka okuvaawo.
Joel Biriggwa, ssentebe wa MUTODA, ekibiina ekisolooza omusolo gw’emmotoka zonna e Mukono agamba: Omulimu gwaffe gwayingiramu ebyobufuzi era abantu tebasasula bulungi musolo. Naye twagala enkyukakyuka, okusengula ppaaka tukiwagira kuba buli w’edda wonna tukola.
Yagambye nti baatudde ne kkanso ne bafuna ppaaka y’emmotoka ezisomba ebintu omuli loole zonna nga n’ezisimba mu maaso ga supamaketi ya Ssombe we zigenda okudda. “Kabangali zonna zigenda kusengulwa mu katale ka Kame era December w’anaatuukira zijja kuba zisenguddwa. Mu kiseera kino tunoonya ttaka we tugenda okusengulira ppaaka ya takisi n’emmotoka za buyonjo.
Nga bwe tukyanoonya ettaka, waliwo siteegi ze tutongozza okutikkiramu emmotoka omuli Ssonde, Kiwanga, Wantoni- Katosi n’endala.
Wano wagenda kuzimbibwawo akeedi,” bwe yagambye. Charles Mugerwa ku siteegi y’e Kawolo yawadde amagezi nti akeedi bayinza okugizimba, ppaaka n’esigala wansi w’ekizimbe buli kimu ne kiyamba kinnaakyo. Bugoba Vincent, omuvuzi wa sipensulo: Kirungi okumenya obuduuka kuba ffe bubadde butusiikiriza nga bakasitoma tebatulaba, twagala ppaaka endala mwe bagenda okutusengulira takisi ne sipensulo.
ABAPANGISA OBUDUUKA
Hassan Solo ne Fred Ssegawa: Tulina abakulembeze naye tebatufuddeeko, buli lukya okutusengula tukuwulira mu hhambo.
Twalonda abakulembeze naye teri avaayo kutubbirako kigenda mu maaso. Baatusasuza layisinsi ya 150,000/- ng’omwaka gwakatandika, ne batusasuza omusolo gw’ekifo gwa 175,000/- ate ne tugattako 400,000/- ez’okupangisa edduuka nga tusasula emyezi mukaaga 2,400,000/-. Lwaki kanso ne bannabyabufuzi baakimanya nti essaawa yonna tuvaawo kyokka ne bagenda mu maaso n’okutusolooza ng’ate mu Mukono, ennyumba ez’okupangisa zitandikira ku 500,000/- ate nga si nnyangu za kufuna?
Twagala bannannyini buduuka batuddize ku ssente zaffe kuba abamu babuzaayo emyezi esatu ku etaano, ate ne kkanso nayo etuddize ku ssente za layisinsi
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn gaz_Latn lug_Latn lug_Latn lug_Latn